
PARLAMENTUL  ROMÂNIEI
CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 14 mai 2012
           Nr.    PL- x 125/2012


RAPORT

asupra proiectului de lege pentru modificarea Legii nr. 334/17.07.2006 – privind finanţarea activităţii partidelor politice şi a campaniilor electorale

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere, în fond, cu proiectul de lege pentru modificarea Legii nr. 334/17.07.2006 – privind finanţarea activităţii partidelor politice şi a campaniilor electorale, trimis cu adresa nr. PL-x 125 din 4 mai 2012 şi  înregistrat cu nr. 31/316 din 7 mai 2012.

Senatul, în calitate de primă Cameră sesizată, a adoptat proiectul de lege în şedinţa din 23 aprilie 2012, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.

Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 

Propunerea legislativă  are ca obiect de reglementare abrogarea art. 3 alin. (1) lit. d) şi a art. 14-20 din Legea nr. 340/2006 privind finanţarea activităţii partidelor politice şi a campaniilor electorale, republicată, cu modificările şi completările ulterioare, deoarece, potrivit Expunerii de motive, în actuala criză economică este necesar ca partidele politice să nu mai fie subvenţionate de la bugetul de stat.

Consiliul Legislativ, prin avizul nr. 1220 din 18 noiembrie 2011, a avizat favorabil propunerea legislativă, cu observaţii şi propuneri.
           Guvernul, prin punctul de vedere transmis cu adresa nr. 2754 din 2 decembrie 2011, consideră că Parlamentul este singurul în măsură să se pronunţe asupra adoptării acestei iniţiative legislative.. 


 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, avizul Consiliului Legislativ şi punctul de vedere al Guvernului, în şedinţa din 13 iunie 2012. 
           La dezbateri au fost prezenţi 14 deputaţi, din totalul de 23 membri ai Comisiei juridice, de disciplină şi imunităţi.
           Ca urmare a discuţiilor din Comisie s-a constatat că nu este oportună măsura ca partidele politice să nu mai fie subvenţionate de la bugetul de stat, având în vedere disfuncţionalităţile pe care le-ar crea această măsură în aplicarea legii,     într-un an electoral. Mai mult decât atât, partidele politice îndeplinesc  o misiune publică garantată de art. 8 alin. (2) din Constituţia României, republicată, întrucât contribuie la definirea şi la exprimarea voinţei politice a cetăţenilor, respectând suveranitatea naţională, integritatea teritorială, ordinea de drept şi principiile democraţiei.
           Faţă de cele arătate, în urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea proiectului de lege pentru modificarea Legii nr. 334/17.07.2006 – privind finanţarea activităţii partidelor politice şi a campaniilor electorale.
În raport cu obiectul şi conţinutul reglementării, propunerea legislativă face parte din categoria legilor organice.
VICEPREŞEDINTE,                                 SECRETAR,
          Florin IORDACHE                       Gabriel ANDRONACHE
Consilier parlamentar,

 Paul Şerban

